*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*1. számú előterjesztés*

Mikrotérségi Óvoda és Bölcsőde Intézmény-fenntartó Társulás Társulási Tanácsának

2022. 02. 10-én 9:30 órakor megtartandó ülésére

*a Mikrotérségi Óvoda és Bölcsőde Intézmény-fenntartó Társulás 2022. évi költségvetésének elfogadása*

|  |
| --- |
| **Előterjesztő:** dr. Bozsolik Róbert TT elnök  Simon Csabáné MOB igazgató  **Készítette:** Nagyné Gyura Györgyi pénzügyi irodavezető  Bosnyák Erika pénzügyi előadó  **Törvényességi ellenőrzést végezte:** Kondriczné dr. Varga Erzsébet jegyző  **Véleményezte:** valamennyi település képviselő-testülete |

***Tisztelt Társulási Tanács!***

A Mikrotérségi Óvoda és Bölcsőde Intézmény-fenntartó Társulása és a Társulásban résztvevő önkormányzatok által elfogadott megállapodás IV. fejezet 4/c.) pontja értelmében a Társulási Tanács kizárólagos hatáskörébe tartozik a társulás éves költségvetésének, és a zárszámadásának elfogadása, de véleményezésre meg kellett küldeni a társulásban résztvevő valamennyi önkormányzatok képviselő-testületének.

Az **államháztartásról szóló 2011. évi CXCV. törvény** (a továbbiakban: Áht.) **26. § (1) bekezdése értelmében a társulások költségvetésének elkészítésénél az Áht. 23- 25. §-ának helyi önkormányzatokra vonatkozóan megállapított** **rendelkezéseit kell alkalmazni,** azzal, hogy;

a) költségvetési rendeleten költségvetési határozatot kell érteni,

b) a képviselő-testület hatáskörét a társulási tanács gyakorolja,

c) a polgármester részére meghatározott feladatokat a társulási tanács elnöke látja el,

d) a jegyző részére meghatározott feladatokat a társulási tanács munkaszervezeti feladatait ellátó költségvetési szerv vezetője látja el.

Az Áht. 23. § (2) – (3) bekezdése határozza meg, hogy a helyi önkormányzat költségvetésének milyen előirányzatokat, illetve rendelkezéseket kell kötelezően tartalmaznia.

Emellett az Áht. 24. § (4) bekezdése meghatározza, hogy az önkormányzati költségvetés benyújtásakor milyen mérlegeket és kimutatásokat kell előterjeszteni, illetve bemutatni.

A Mikrotérségi Óvoda és Bölcsődét Intézmény-fenntartó Társulás 2022. évi költségvetése a fenti rendelkezésekre tekintettel került elkészítésre.

***RÉSZLETES INDOKOLÁS***

**BEVÉTELEK:**

**A Társulás költségvetési határozatban szereplő bevételi jogcímek részletezése:**

A 2022. évi költségvetési bevételek tervezett előirányzata 491 764 ezer Ft, amely 9,5 %-kal haladja meg az előző évi irányszámot.

**A Társulás bevételi forrása 2 nagy fejezetből áll össze:**

A Költségvetési bevételekből és a Finanszírozási bevételekből.

**A Költségvetési bevételek** tovább bontva az alábbi tételekből állnak össze:

* *Működési célú támogatás államháztartáson belülről:*  2 forrásból származik:
* Az egyik jelentős forrás az önkormányzatok működési támogatása, melyet Bátaszék Város Önkormányzata igényel le a tárgyévet megelőző év végén. A 2022. évi feladat alapú finanszírozás alapján a feladat változásokat és a kiegészítő támogatást is figyelembe véve 331 949 e Ft állami támogatással terveztünk. Ez a 2021. évi kiinduló adathoz képest 41 524 e Ft növekedést jelent, mely elsősorban a minimálbér, garantált bérminimum, pedagógusok ágazati pótléka és a bölcsődei pótlék növekedéséből (33 218 e Ft), valamint a Költéségvetési törvényben biztosított feladatalapú támogatások 2022. évi növekedéséből adódik. A kötelezően ellátandó feladatok állami támogatása így sem fedezi a tervezett kiadásokat. A feladatoknál saját erőt is kell az önkormányzatnak biztosítani a kiadások fedezetére. (Részletesen a 7. sz. tájékoztató mellékletben.)
* A másik forrás, a már említett – a feladatellátásban részesülő – önkormányzati hozzájárulások. Mivel az állami normatíva nem elégséges a feladatok ellátásának finanszírozására, még a legtakarékosabb gazdálkodás mellett sem, ezért a társulásban résztvevő önkormányzatok a rájuk eső támogatást saját költségvetésükből biztosítják feladatarányosan. A 8. sz tájékoztató mellékletben kimutatásra került, hogy a 2021. évi hozzájárulás jelentősen magasabb összegű volt (59 812 e Ft), mint a 2022. évi (23 047 e Ft). Ennek 2 oka van, az egyik, hogy az állami támogatás fajlagos összege magasabb lett, és már a költségvetés készítéskor ismert volt a béremelések kompenzálására nyújtott állami támogatás összege, valamint 1 fővel csökkent a pedagógus álláshelyek száma az előző évihez képest és a tavalyi 6 fő helyett csak 2 fő lesz jogosult jubileumi jutalomra. (Részletesen a 4. és 8. sz. tájékoztató mellékletben.)
* *Felhalmozási célú támogatások államháztartáson belülről:* A költségvetés készítése során első körben csak azok a felhalmozási jellegű kiadok kerültek betervezésre, melyek elmaradása veszélyeztetné a működést. Így a költségvetésben Bátaszék Város Önkormányzatának finanszírozásában 1 500 e Ft, Alsónyék finanszírozásában 366 e Ft és Pörböly konyha és óvoda feladatainak felhalmozási jellegű finanszírozására 370 e Ft, együtt 2 236 e Ft felhalmozási célú támogatás került betervezésre.

*Működési bevételek:* között került megtervezésre az ingatlanok bérbeadásából származó bevétel, valamint az étkeztetéssel kapcsolatos ellátási- és szolgáltatási díjak, valamint ezek áfa vonzatai. A 603/2020. (XII.18) Kormányrendelet értelmében a 2020. évi díjakhoz képest emelés nem történt. A Kormányrendelet előírta, hogy a helyi önkormányzatoknak és az általuk fenntartott költségvetési szerveknek a nyújtott szolgáltatásokért díjat emelni nem lehetett a 2021. január 1 és 2021. december 31 közötti időszakban, majd pedig ez törvényi rendelkezéssel meghosszabbításra került 2022. június 30-ig. Az előző évihez képest 20 millió forinttal magasabb a betervezett étkezési díj, mivel az előző időszakhoz képest emelkedett a vendégétkezők száma, valamint betervezésre került a 2022. július 1-től várható étkezési térítési díj emelés.

**A Finanszírozási bevételek** között tartjuk nyilván az előző évi pénzmaradványt, melynek összege 32 072 e Ft, ebből 28 249 e Ft a Társulásnál céltartalékba kerül 2021.évi Társulási feladatok elszámolásának fedezetéül, valamint a 3 822 e Ft-ot pedig már tartalmazza a MOB költségvetési felosztása.

**KIADÁSOK:**

**A költségvetési határozatban szereplő kiadások jogcímenkénti részletezése:**

A 2022. évi költségvetési kiadások tervezett előirányzata 491 764 ezer Ft, amely 9,5 %-kal haladja meg az előző évi irányszámot.

*Személyi juttatások:* **260 744 e Ft**

A MOB közalkalmazottjainak jóváhagyott álláshelyszáma a 14/2021. (VII.14.) TT határozat alapján az előző évihez képest egy fővel csökkent, 63,69 főre.

2022. január 1-től változik a minimálbér és a garantált bérminimum. A minimálbér a korábbi bruttó 167.400 Ft-ról 200.000 Ft-ra nő, a garantált bérminimum pedig a tavalyi bruttó 219.000 Ft helyett 260.000 Ft lesz.

Az óvoda ellátás tekintetében az óvodapedagógusok bére 2021. januártól központilag rendezésre került, a szakmai ágazati pótlék szabályozásával. A nevelést, oktatást közvetlenül segítő dajkák, óvodatitkár, és pedagógiai asszisztensek bére a minimálbér és garantált bérminimum rendezésen felül a nevelést-oktatást segítők (NOKS) kötelező 10 %-os pótlékára előírt – minimálbér emelkedésének arányában – rendezésre kerültek. A konyhai dolgozókra viszont csak a minimálbér és garantált bérminimum összegei vonatkoznak a közalkalmazotti bértáblázat szerint, ezért részükre a központi intézkedések mellett bruttó 15 000 Ft/fő + járulék juttatást tartalmaz a tervezet az előző éviekhez hasonlóan.

A MOB-nál 2021. évi 6 fő jubileumi jutalomra jogosult munkatárssal szemben 2022-ben csak 2 fő jubileumi jutalmát kellett betervezni a jogosultsági időszakot figyelembe véve.

Az egyéb nem rendszeres juttatásoknál a bankszámlavezetési díjak, a közlekedési költségtérítések, a magáncélú telefon használati díjak és a megbízási díjak szerepelnek.

A Társulás az általa fenntartott intézményeknél foglalkoztatott közalkalmazottak részére 2022. év során cafetéria - juttatást nem tud biztosítani. A Társulás 2022. évre jutalomalapot nem hoz létre a költségvetésében.

A fentiek figyelembevételével a személyi juttatások kiadásai az előző év tényadataihoz képest 22 290 e Ft növekedést mutatnak, melynek jelentős része a minimálbér és bérminimum, valamint az ezek vonzataként jelentkező pótlékokból adódó emelés összege.

*Munkaadókat terhelő járulékok és szociális hozzájárulási adó:* 34 217 e Ft.

A járulékok a személyi juttatások vonzataként, a törvényi előírásoknak megfelelően kerültek betervezésre. A bértömeg a 2021. évihez képest növekedett, de a járulékok összege 625 e Ft-al nőtt, mivel 2021. január 1-től 15,5 %-ról 13 %-ra csökkent a szociális hozzájárulási adó.

*Dologi kiadások:* **156 372 e Ft**

Az intézmények működéséhez kapcsolódó **dologi kiadásokat** részletesen terveztük figyelembe véve a változásokat és az előző évi szigorú gazdálkodással elért teljesítési adatokat. Az előző évhez viszonyítva így is 5 739 e Ft-al magasabb a dologi kiadások összege. Elsősorban az ingatlan karbantartás, valamint az előző évben a vírushelyzet miatt kevésbé igénybe vett szolgálatások az idei évi maximális kihasználtsággal történt tervezése (pl. úszásoktatás) okozza. Létszámmozgásokból adódó továbbképzések, az Alsónánái Tagintézményben SNI feladatellátás, valamint egyes szolgáltatások inflációkövető díjemelése is költségnövekedéssel jár.

A Társulás dologi kiadásai között a tavalyival azonos összeg 300 e Ft szerepel, mely a bankszámlavezetési költségeket fedezi.

*Egyéb működési célú kiadások:*

A társulás által a KÖH munkaszervezet működtetésére átadott 6 124 e Ft-ot szerepeltetjük, amely az előző évi összegnél 494 e Ft-tal alacsonyabb.

*Beruházások:*

2022. évre beruházás tervezésekor csak a legszükségesebb, a biztonságos működéshez szükséges beszerzéseket terveztük be: Bátaszéki Konyha működéséhez 1 db 1.300 literes, 2 ajtós hűtőszekrényt, mely meghibásodott, javítása már nem lehetséges, továbbá 2 db saválló asztal és 2 db tálalókocsit. Alsónyéki óvodánál gyermekfektetőket és SNI-s gyermekek ellátásához szükséges eszközöket, valamint a Pörbölyi óvodába elhasználódott játékok pótlását, és a leamortizálódott számítógép cseréjét. (Részletesen a 3. sz. mellékletben.)

*Felújítások:* nem terveztünk 2022-ben.

*Tartalékképzés:*

A céltartalékok között került elkülönítésre 28 249 e Ft, mely a települések közötti elszámolásokból fakadó visszafizetési kötelezettségek teljesítését biztosítja (ez a megmaradt pénzmaradvány).

***A/ BEVÉTELEK 491 764 435 Ft***

* *Működési célú támogatások államháztartáson belülről: 352 759 456 Ft*
* *Felhalmozási célú támogatások államháztartáson belülről: 2 236 000 Ft*
* *Működési bevételek összesen 104 697 354 Ft*
* *Finanszírozási bevételek 32 071 625 Ft*

***B/ KIADÁSOK 491 764 435 Ft***

* *Működési költségvetés kiadásai 489 528 435 Ft*
* *Felhalmozási költségvetés kiadásai 2 236 000 Ft*

Kérem a Tanácsot, hogy tárgyalja meg az előterjesztést és hozza meg döntését.

**H a t á r o z a t i j a v a s l a t**

**a Mikrotérségi Óvoda és Bölcsőde Intézmény-fenntartó Társulás 2022. évi költségvetéséről**

A Bátaszéki Mikrotérségi Óvoda és Bölcsőde Intézmény-fenntartó Társulás Társulási Tanácsa

*az államháztartásról szóló 2011. évi CXCV. törvény 26. § (1) bekezdése alapján, figyelemmel az államháztartásról szóló törvény végrehajtásáról szóló 368/2011.(XII.31.) Korm. rendele*t előírásaira a Társulás 2022. évi költségvetését az alábbiak szerint fogadja el:

## I. A költségvetési határozat hatálya

1. A költségvetési határozat hatálya a Tanácsra és az általa irányított költségvetési szervre, valamint a munkaszervezetre terjed ki.

## II. A költségvetés bevételei és kiadásai

1. A Társulás 2022. évi költségvetésének

**a) bevételi fő összeget 491 764 435 Ft-ban,**

**b) kiadási fő összeget 491 764 435 Ft-ban**

állapítja meg.

A költségvetési kiadás

működési célú összegét: 489 528 435 Ft-ban,

felhalmozási célú összegét: 2 236 000 Ft-ban

állapítja meg.

Megállapítja, hogy az érintett önkormányzatok 2022. évi költségvetésük terhére előreláthatólag az alábbiak szerint járulnak hozzá az intézményi feladatok ellátásához, az intézmény működéséhez:

a.) Bátaszék Város 347 434 983 Ft-tal, (amelyből 331 948 832 Ft állami támogatás, 15 486 151 Ft önkormányzati saját forrás)

b.) Alsónyék Község 1 575 236 Ft-tal,

c.) Pörböly Község 4 806 024 Ft-tal, míg

d.) Alsónána Község 1 179 213 Ft-tal.

A II/ 1. pontban megállapított költségvetési bevételeket és költségvetési kiadásokat az *1.1 melléklet* alapján határozza meg.

A Társulás által irányított költségvetési szerv költségvetési bevételeit és költségvetési kiadásait előirányzat-csoportok szerinti bontásban a *9.sz. melléklet* alapján határozza meg.

A 2022. évi költségvetésében olyan fejlesztési célt, amelynek megvalósításához a Magyarország gazdasági stabilitásáról szóló 2011. évi CXCIV. törvény (a továbbiakban: Stabilitási tv.) 3. § (1) bekezdése szerinti adósságot keletkeztető ügylet megkötése válik vagy válhat szükségessé – az adósságot keletkeztető ügyletek várható együttes összegével együtt az *4., 5. és 6 mellékletek* szerint hagyja jóvá.

A Társulás összevont költségvetési mérlegét közgazdasági tagolásban az *1.1 melléklet* szerint hagyja jóvá.

A 2022. évi

a) általános tartalék előirányzatát 0 Ft-ban,

b) céltartalék előirányzatát 28 249 251 Ft-ban állapítja meg.

Az intézmény 2022. évi álláshely keretét a 14/2021.(VII.14) TT határozatában szereplő megosztásban összesen ***63,69 álláshelyben*** határozza meg.

A működési és felhalmozási célú bevételi és kiadási előirányzatokat mérlegszerűen 2*.1. és 2.2. sz.melléklet* tartalmazza.

A többéves kihatással járó kötelezettségek (feladatok) előirányzatait éves bontásban és összesítve a *2. tájékoztató melléklet* szerint fogadja el azzal, hogy a későbbi évek előirányzatait véglegesen az adott évi költségvetés elfogadásakor állapítja meg.

A Társulás 2022. évi előirányzat-felhasználási ütemtervét havi bontásban a *3.sz. tájékoztató melléklet* szerint hagyja jóvá, melyet véglegesen az adott költségvetés elfogadásakor állapít meg.

## III. A költségvetés végrehajtásának szabályai

1. A társulási szintű költségvetés végrehajtásáért az elnök, a könyvvezetéssel kapcsolatos feladatok ellátásáért a Bátaszéki Közös Önkormányzati Hivatal pénzügyi irodája a felelős.
2. A Társulás bevételi és kiadási előirányzatai év közben megváltoztathatók.
3. A Társulási Tanács kizárólagos hatáskörébe tartozik a költségvetési határozat módosítása.
4. Az előirányzatok módosítása az államháztartásról szóló 2011. évi CXCV. törvény és a végrehajtásáról szóló 368/2011.(XII.31.) Korm. rendelet előírásainak figyelembevételével történhet.
5. A Társulás költségvetési kiadásai kiemelt előirányzatai közötti átcsoportosításra az államháztartásról szóló törvény végrehajtásáról szóló 368/2011.(XII.31.) Korm. rendelet 43/A. § (1) bekezdése alapján a Társulási Tanács jogosult.

1. Az év közben engedélyezett központi támogatások felhasználásáról, valamint a társulás költségvetési szerve által javasolt előirányzat-átcsoportosítások miatt a költségvetési határozat módosításáról a Társulási Tanács a Bátaszéki Közös Önkormányzati Hivatal pénzügyi irodája által történő előkészítése után, az elnök előterjesztése alapján, szükség szerint dönt.
2. Az önállóan gazdálkodó költségvetési szerv költségvetési határozatban meghatározott bevételi és kiadási előirányzatai felett a költségvetési szerv vezetői előirányzat-felhasználási jogkörrel rendelkeznek.
3. A Bátaszéki Közös Önkormányzati Hivatal pénzügyi irodája az évközi előirányzat-módosításokról, az előirányzat felhasználásáról köteles naprakész nyilvántartást vezetni.
4. Az előirányzatok felhasználása során a kötelezettségvállalás, utalványozás, ellenjegyzés, érvényesítés rendjének szabályzatát kell betartani.
5. A bevételi előirányzatok elmaradása esetén, illetve más kiadási előirányzatok növelésének forrásaként a kiadási előirányzatok a Társulási Tanács döntése alapján csökkenthetők, zárolhatók, törölhetők.
6. A költségvetés végrehajtása során a rendszeres költségelemek vonatkozásában tárgyévi fizetési kötelezettség a jóváhagyott kiadási előirányzatok időarányost nem meghaladóan vállalhatók és fizethetők ki (a saját bevételek teljesülése ütemének figyelembevételével).
7. A működési célú állami támogatás évközi emeléséből származó többletforrásból működési tartalékot kell képezni. A felhalmozási célú állami támogatásból, egyéb céljellegű felhalmozási forrásból származó nem tervezett bevételből a céljának megfelelő felhalmozási kiadási előirányzatot kell képezni.
8. A feladat elmaradásából származó (személyi és dologi) megtakarítások felhasználására csak a Tanács engedélyével kerülhet sor.
9. A Tanács által jóváhagyott kiemelt előirányzatokat a költségvetési szerv köteles betartani.
10. A költségvetési szerv pénzmaradványa (a 2021-ban vállalt kötelezettségek áthúzódó teljesítésével összefüggő kiadások, egyéb céljellegű maradványok kivételével) a beszámolóval együtt történő felülvizsgálatot, illetve a tanácsi jóváhagyást követően használható fel.

16. A Társulás számlavezető bankja az OTP Bank Nyrt.

17. Amennyiben év közben hitelfelvétel, kezességvállalás válik szükségessé, azokról és a költségvetés szükséges módosításáról a Társulási Tanács külön dönt.

18. A Társulás a gazdálkodás során az év közben létrejött átmenetileg szabad pénzeszközöket hitelintézeti lekötés és nyílt befektetési alap útján hasznosíthatja.

19. Az előírások szerint a tartalék felhasználásáról a Társulási Tanács dönt. Az általános tartalék az évközi működési és fejlesztési többletigények finanszírozására, vis maior helyzetek megoldására, valamint az elmaradt bevételek pótlására szolgál.

1. A költségvetési határozat módosítását a következő évi költségvetés első fordulós tárgyalásával egy időben (december 31-i hatállyal) kell végrehajtani.
2. A közalkalmazottak jogállásáról szóló 1992. évi XXXIII. törvény 79/A. § (2) bekezdésében foglaltakra figyelemmel 2022. évre **1.000.- Ft/hó/fő** bankszámla-hozzájárulást (a továbbiakban: hozzájárulás) biztosít a társulás által fenntartott (Bátaszéki Mikrotérségi Óvoda és Bölcsőde) intézménynél ténylegesen munkaviszonyban álló (munkát végző) közalkalmazottak részére.
3. A tárgyévi hozzájárulás összegét a tényleges munkavégzéssel eltöltött időtartammal arányosan kell megállapítani. Amennyiben a közalkalmazott legalább egy munkanapot állományban volt, a teljes havi összeg jár neki az adott hónapra.
4. A hozzájárulás kifizetésére egy összegben, a tárgyév december 10. napjáig kerül sor.

**IV. A költségvetés végrehajtásának ellenőrzése**

1. A társulás és költségvetési szerve ellenőrzése a belső kontrollrendszer keretében valósul meg, melynek létrehozásáért, működtetésért és továbbfejlesztéséért a társulás esetében a jegyző, az intézmények esetében az intézményvezető felelős.

2. A társulás a belső ellenőrzés kialakításáról külső szakértő bevonásával gondoskodik. A megfelelő működtetésről és a függetlenség biztosításáról a jegyző köteles gondoskodni.

# V. Záró rendelkezések

1. Ez a költségvetési határozat az elfogadása napján lép hatályba, de rendelkezéseit *2022. január 1-től* kell alkalmazni.
2. Egyúttal a társulás 2021. évi költségvetéséről szóló 3/2021.(II.12.) TT határozatát hatályon kívül helyezi.

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_ |
| **elnök** | **jegyző** |

*Határidő:* 2022. február 15.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül:* érintett önk.-ok polgármesterei

Bátaszéki KÖH pénzügyi iroda

irattár